<classify> Na CLARA MATIMO MKUU wa Mkoa wa Mwanza, John Mongella, amewataka waumini wa dini ya Kiislamu kuendelea kutenda mema kama walivyotenda wakati wa Mwezi Mtukufu wa Ramadhan kwa kufanya ibada na kuliombea taifa amani. Alitoa wito huo kwa waislamu hivi karibuni katika baraza la Idd EL Fitr kwenye msikiti wa Shia. Alisema bila amani hakuna maendeleo yanayoweza kupatikana katika taifa lolote duniani hivyo ni vema waendelee kudumisha upendo, kuheshimiana na kufanya ibada. Mungu anasikia maombi ya waja wake mnapokutana wawili ama watatu kwa ajili ya jina lake naye anakuwa katikati yenu , hivyo nawasihi maombi mliokuwa mkiyafanya kipindi chote cha Mwezi Mtukufu wa Ramadhan myaendeleze taifa letu lizidi kuwa na amani. Ombeni bila kuchoka iwe kwa Waislamu au Wakristo wote tuungane kuliombea taifa letu amani Mungu azidi kutusaidia amani tuliyonayo idumu,alisema Mongella. Mkuu wa Wilaya ya Nyamagana, Mary Tesha, aliwataka Waislamu waendelee kumtumikia Mungu na kufanya kazi zilizo halali kwa bidii wajiingizie kipato kitakachowawezesha kukidhi mahitaji yao na familia zao. Nawasihi ndugu zangu Waislamu msifungulie kila kitu endelezeni matendo mema mliyokuwa mkiyatenda kipindi cha Mwezi Mtukufu wa Ramadhan na Mungu atawabariki. Hatutegemei kuona muislamu ambaye amefunga mwezi mzima wa Ramadhan halafu baada ya kumaliza mfungo akakamatwa kwa kuvunja sheria,alisema Tesha.  <topic>: kitaifa 